b'\n_START_ARTICLE_\nOchteridae\n_START_SECTION_\nUtseende\n_START_PARAGRAPH_\nSm\xc3\xa5, bredt ovale teger, moderat flattrykte, vanligvis m\xc3\xb8rke med lysere tegninger, oversiden fl\xc3\xb8yelsaktig. Hodet er kort og bredt med noks\xc3\xa5 store, nyreformede fasett\xc3\xb8yne. De har to punkt\xc3\xb8yne (ocelli). Sugesnabelen er fire-leddet, tynn og n\xc3\xa5r vanligvis bakenfor bakhoftene. Ulikt de aller fleste andre Nepomorpha har de sm\xc3\xa5 og tynne men tydelige, tr\xc3\xa5dformede antenner som best\xc3\xa5r av fire ledd. Pronotum er mye bredere enn langt. Scutellum er noks\xc3\xa5 stort og trekantet. Beina er slanke.\n_START_SECTION_\nLevevis\n_START_PARAGRAPH_\nOchteridae lever i strandsonen ved ferskvann, helst p\xc3\xa5 sandete eller mudrete bredder. I motsetning til de aller fleste andre vannteger (Nepomorpha) lever de ikke i vannet. De er rovdyr som angriper fluelarver, spretthaler, bladlus og andre tynnhudete byttedyr.\n_START_SECTION_\nEn gammel gruppe\n_START_PARAGRAPH_\nDen fossile arten Pristinochterus zhangi ble beskrevet fra overgangen mellom jura og kritt, det vil si for rundt 145 millioner \xc3\xa5r siden. Om denne er korrekt plassert til familie, viser den at gruppen er meget gammel.'